答吳子真
作者：于石
朝代：宋

paragraphs: 子居金華山之東，我居金華山之西。
東西相望二百里，半面未識心相知。
扳條採榮遠莫致，夢中往往或見之。
子持一卷易，我携一篇詩。
此詩此易世不識，與子共作千年期。
前乎千載事已矣，後乎千載誰是非。
握手論心語未了，松風萬壑寒生衣。
山深夢斷不可覓，落花耿耿寒梅枝。
起視金華萬山頂，惟有白雲來去飛。